CELEX: 52016PC0560
Language: hr
Date: 2016-09-09
Title: Prijedlog DIREKTIVE VIJEĆA o izmjeni Priloga II. Direktivi 2009/48/EZ Europskog parlamenta i Vijeća o sigurnosti igračaka u pogledu olova radi prilagodbe tehničkom napretku

EUROPSKA KOMISIJA
            Bruxelles, 9.9.2016.
            COM(2016) 560 final
            2016/0267(NLE)
            Prijedlog
            DIREKTIVE VIJEĆA
            o izmjeni Priloga II. Direktivi 2009/48/EZ Europskog parlamenta i Vijeća o sigurnosti igračaka u pogledu olova radi prilagodbe tehničkom napretku
            (Tekst značajan za EGP)
            {SWD(2016) 289 final}{SWD(2016) 290 final}
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  U Direktivi 2009/48/EZ o sigurnosti igračaka, u tablici koja se nalazi u točki 13. dijela III. Priloga II. utvrđuju se migracijske granične vrijednosti za igračke ili sastavne dijelove igračaka, za niz elemenata, uključujući olovo, u suhom i tekućem materijalu te u materijalu ostruganom s površine igračke. Kako bi se osigurala primjerena zaštita djece, Direktivom 2009/48/EZ Komisija se ovlašćuje za izmjenu točke 13. dijela III. Priloga II. u svrhu njezine prilagodbe tehničkom i znanstvenom napretku. U skladu s člankom 46. stavkom 1. Direktive 2009/48/EZ te se mjere donose slijedeći regulatorni postupak uz temeljiti nadzor iz članka 47. stavka 2. te Direktive.
               
               
                  U cilju pooštravanja graničnih vrijednosti za olovo u igračkama na temelju najnovijih znanstvenih dokaza Europske agencije za sigurnost hrane (EFSA) Komisija je pripremila nacrt direktive i taj je nacrt stavljen na glasanje Odboru za sigurnost igračaka osnovanom člankom 47. Direktive 2009/48/EZ. Na svojoj sjednici održanoj 14. siječnja 2015. Odbor nije donio mišljenje o nacrtu direktive.
               
               
                  U skladu s člankom 5. točkom (a) Odluke 1999/468/EZ ako Odbor donese negativno mišljenje ili ako mišljenje nije doneseno, Komisija obvezno podnosi Vijeću prijedlog koji se odnosi na mjere koje je potrebno poduzeti te ga istodobno prosljeđuje Europskom parlamentu. Vijeće o tom prijedlogu mora odlučiti kvalificiranom većinom u roku od dva mjeseca od datuma upućivanja. Ako se Vijeće usprotivi predloženoj mjeri, ona se ne donosi. Ako Vijeće planira donijeti predloženu mjeru ili ako ono ne odlučuje, predložena se mjera podnosi Europskom parlamentu. Ako se većina zastupnika u Europskom parlamentu usprotivi predloženoj mjeri u roku od četiri mjeseca od datuma upućivanja Vijeću, ona se ne donosi. Ne usprotivi li se Europski parlament u navedenom roku, predložena se mjera mora donijeti.
               
               
                  Nedugo nakon sjednice Odbora održane 14. siječnja 2015. objavljen je ispravak izvješća nizozemskog Nacionalnog instituta za javno zdravstvo i okoliš (RIVM) iz 2008. na kojem se temelje migracijske granične vrijednosti iz tablice u točki 13. dijelu III. Priloga II. Direktivi 2009/48/EZ. U ispravku izvješća navedeno je da su granične vrijednosti elemenata u suhom i tekućem materijalu za igračke iz izvješća iz 2008. pogrešno izračunane. Izračun se temeljio na količinama materijala za koje se smatralo da djeca unesu u organizam jednom dnevno, međutim do unosa bi dolazilo samo jednom tjedno. Komisija se o tom pitanju savjetovala sa Znanstvenim odborom za rizike za zdravlje i okoliš (SCHER), koji je u travnju 2016. potvrdio da je dnevni unos prikladan i time proglasio metodologiju za izračun sigurnih graničnih vrijednosti za elemente u igračkama navedenu u izvješću RIVM-a iz 2008. ispravnom. U skladu s tim ista bi se metodologija trebala primjenjivati na reviziju graničnih vrijednosti za olovo u igračkama, kako je učinjeno i u ovom prijedlogu.
               
            
            
               •Dosljednost s postojećim odredbama politike u određenom području
            
            
               
                  Prema prethodno navedenim znanstvenim dokazima razina zaštite protiv izloženosti olovu, kako je 2009. utvrđena u točki 13. dijela III. Priloga II. Direktivi 2009/48/EZ, više nije prikladna. Stoga je, kako bi se smanjila izloženost djece olovu, potrebno izmijeniti trenutačne migracijske granične vrijednosti za olovo i uskladiti ih s najnovijim znanstvenim podacima.
               
               
                  U svojoj je Odluci 2012/160/EU Komisija potvrdila da migracijske granične vrijednosti za olovo iz 2009. više ne pružaju odgovarajuću razinu zaštite djeci.
               
            
            
               •Usklađenost s drugim politikama Unije
            
            
               
                  Na razini EU-a već je ograničena prisutnost olova u keramici i plastičnim materijalima koji dolaze u doticaj s hranom. Uredbom (EZ) br. 1907/2006 (REACH) ograničava se upotreba olovnih karbonata i sulfata u bojama te stavljanje na tržište nakita koji sadržava olovo. Uredbom REACH ograničava se i stavljanje na raspolaganje na tržištu te upotreba olova u proizvodima koji se nalaze u prometu na malo, no iz tog su ograničenja izuzete igračke s obzirom na posebne migracijske granične vrijednosti za olovo u igračkama utvrđene u Direktivi 2009/48/EZ.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Pravna je osnova prijedloga članak 46. stavak 1. točka (b) Direktive 2009/48/EZ o sigurnosti igračaka.
               
            
            
               •Supsidijarnost (za neisključivu nadležnost) 
            
            
               
                  Prijedlogom se nastoji osigurati visoka razina zaštite djece uz istodobnu ponovnu uspostavu unutarnjeg tržišta. Pojedinačne mjere koje poduzimaju države članice, poput različitih nacionalnih graničnih vrijednosti koje je Njemačkoj, nakon presude Općeg suda od 14. svibnja 2014. u predmetu T-198/12, dopušteno zadržati do datuma stupanja na snagu odredbi EU-a kojima se utvrđuju nove granične vrijednosti za olovo u igračkama, dovode do nejednakih razina zaštite europske djece, kao i do fragmentacije unutarnjeg tržišta, a njima se stvaraju i prepreke trgovini igračkama.
               
               
                  Budući da se Direktivom 2009/48/EZ temeljito utvrđuju pravila za osiguravanje sigurnosti igračaka i unutarnjeg tržišta igračaka, izmjena Direktive u pogledu primjenjivih graničnih vrijednosti za olovo jedini je način osiguravanja potrebne visoke razine zaštite djece i funkcioniranja unutarnjeg tržišta.
               
            
            
               •Proporcionalnost
            
         
         
            
               
                  Imajući na umu učinke koje olovo ima na neurorazvoj djece, a koji posebno dovode do poteškoća u učenju, izloženost djece olovu potrebno je smanjiti što je više moguće, uključujući izloženost preko igračaka. To ne podrazumijeva razvoj politika u novim područjima jer zakonodavstvo EU-a o sigurnosti igračaka već postoji, uključujući ovlast Komisije za donošenje provedbenih akata kojima bi se omogućilo ostvarivanje tog cilja. Druge bi mjere, osim izmjene trenutačnih migracijskih graničnih vrijednosti za olovo i njihova usklađivanja s najnovijim znanstvenim podacima, bile manje učinkovite u smislu zaštite djece, koja su osobito ranjiv dio stanovništva.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Komisija je obavijestila sve uključene dionike (države članice, industriju, udruge za zaštitu potrošača, tijela za normizaciju i tijela za ocjenjivanje sukladnosti) o svojoj inicijativi na sastanku Stručne skupine za sigurnost igračaka održanom u travnju 2011. i nekoliko je država članica podržalo reviziju graničnih vrijednosti za olovo. Neke su željele da to bude učinjeno na temelju prihvatljivog dnevnog unosa (TDI) od 5 %, dok su druge navodile TDI od 10 % uz istodobnu primjenu iznimke ili prijelaznog razdoblja. Stručna skupina nije se protivila upotrebi TDI-ja od 10 %.  Jedna je država članica zatražila provođenje procjene učinka. Kasnije je više država članica podržalo prihvatljivi dnevni unos od 5 % te izuzimanje umjetničkih i ručno rađenih igračaka.
               
            
            
               Nakon toga je Komisija primila dokumente o stajalištu industrije igračaka u kojima se navodi da bi inicijativa Komisije imala važan učinak na konkurentnost tog sektora. Glavni učinak koji je istaknula industrija bila bi nemogućnost daljnjeg stavljanja na raspolaganje na tržištu određenih kategorija igračaka. Uzimajući to stajalište u obzir Komisija se dodatno savjetovala sa sektorom igračaka provođenjem ciljanog javnog savjetovanja. Ciljana skupina dionika dobila je podatke o inicijativi te je pozvana da izrazi svoje mišljenje o utvrđenim problemima, mogućnostima i drugim važnim pitanjima. Savjetovanje je objavljeno na portalu „Vaš glas u Europi”, kao i na internetskoj stranici GU ENTR posvećenoj sigurnosti igračaka i trajalo je od 13. veljače 2012. do 7. svibnja 2012. Usto, poslovna su udruženja elektroničkom poštom obaviještena o savjetovanju i zamoljena da proslijede te informacije svojim članovima. Objavljeni su rezultati savjetovanja i poslovna su udruženja na odgovarajući način obaviještena o njihovoj objavi.
            
            
               Komisija je prikupila i dokumente o stajalištu udruga za zaštitu potrošača, posebno Europske udruge za koordinaciju predstavljanja potrošača u normizaciji (ANEC) i Europske organizacije potrošača (BEUC). ANEC i BEUC podržavaju reviziju graničnih vrijednosti za olovo u igračkama kako bi se, što je više moguće, povećala zaštita djece od izloženosti olovu i povezanih zdravstvenih posljedica.
            
            
               Savjetovanje je dopunjeno razgovorima s dionicima koje su vodila dva vanjska savjetnika u okviru svojih studija: jedne o zdravstvenim troškovima povezanima s izloženošću djece olovu preko igračaka, a druge o učincima inicijative na konkurentnost sektora igračaka (vidjeti u nastavku).
            
            
               O učinku prihvatljivog dnevnog unosa od 5 % i činjenici da će biti potrebno prilagoditi samo nekoliko igračaka / materijala za igračke novim graničnim vrijednostima za olovo raspravljalo se sa svim dionicima na sastanku Stručne skupine za sigurnost igračaka održanom u svibnju 2014. Niz država članica dalo je prednost prihvatljivom dnevnom unosu od 5 %, dok su se druge izjasnile za onaj od 10 %. Mišljenja dionika iz industrije igračaka i predstavnika potrošača bila su podijeljena.
            
            
               •Prikupljanje i primjena stručnog znanja
            
            
               Vanjski su savjetnici proveli dvije studije: jednu o zdravstvenim troškovima povezanima s izloženošću djece olovu preko igračaka (
               
                  http://ec.europa.eu/DocsRoom/documents/6655/attachments/1/translations/en/renditions/native
               
               ), a drugu o učincima inicijative na konkurentnost sektora igračaka (
               
                  http://ec.europa.eu/DocsRoom/documents/6654/attachments/1/translations/en/renditions/native
               
               ).
            
            
               •Procjena učinka
            
            
               
                  Komisija je pripremila procjenu učinka „Revizije graničnih vrijednosti za olovo u igračkama” kako bi poduprla tu izmjenu [umetnuti poveznicu na sažetak kad bude javno dostupan] o kojoj je Odbor za procjenu učinka dao pozitivno mišljenje (Ares(2013)66470 – 18.1.2013.).
               
               
                  Procjenom učinka ispitano je nekoliko alternativa politike: 1. osnovni scenarij (bez promjene); 2. potpuna revizija trenutačnih graničnih vrijednosti; 3. djelomična revizija trenutačnih graničnih vrijednosti i 4. neobvezujuće zakonodavstvo / samoregulatorni pristup. Prema osnovnom scenariju ne predviđaju se novi troškovi, ali taj scenarij ne bi ni na koji način poboljšao zaštitu zdravlja djece. Potpuna bi revizija u skladu s najnovijim znanstvenim saznanjima donijela najveće koristi jer bi se njome ostvarila visoka razina zaštite djece od izloženosti olovu, ali bi predstavljala znatan trošak industriji, s obzirom na to da bi, u najgorem slučaju, proizvodnja određenih kategorija igračaka mogla biti potpuno zabranjena. Djelomičnom se revizijom ne bi smanjila izloženost djece onim igračkama koje zaista mogu sadržavati previše olova, što bi dovelo do puno manjih koristi nego u slučaju potpune revizije, ali bi se njome izbjegla moguća zabrana stavljanja na raspolaganje na tržištu određenih igračaka, a industrija bi snosila ograničene troškove. Neobvezujuće zakonodavstvo / samoregulatorni pristup podrazumijeva ograničene troškove za industriju, ali bi u većini slučajeva taj pristup bio neučinkovit i doveo bi stoga do ograničenog povećanja razine zaštite djece. 
               
               
                  U konačnom je prijedlogu izabrana potpuna revizija koja će donijeti najveće koristi jer bi se njome ostvarila visoka razina zaštite djece od izloženosti olovu. Pritom je uzeto u obzir i da su podaci dobiveni iz 2 500 uzoraka igračaka iz Njemačke pokazali da su igračke koje su stavljene na tržište bile od 91 % do 100 % u skladu sa strožim graničnim vrijednostima za olovo predviđenima prijedlogom. Procijenjeni učinci potpune revizije, kako su utvrđeni u prijedlogu, navedeni su u nastavku.
               
               
                  Utjecaj na zdravlje: smanjena izloženost djece olovu u igračkama donijela bi veće koristi u usporedbi sa scenarijem „bez promjene”, a te bi koristi iznosile 836 milijuna EUR kad je riječ o poremećajima u ponašanju i pozornosti (ADHD) i 1 176 milijuna EUR kad je riječ o smanjenju kvocijenta inteligencije.
               
               
                  Učinci na gospodarstvo: potpuna bi se revizija odrazila na industriju tako što bi industrija mogla stavljati na raspolaganje na tržištu manje određenih igračaka
                     1
                   načinjenih od sirovina koje su prirodno onečišćene olovom. Industrija predviđa povećanje troškova proizvodnje i smanjenje asortimana proizvoda. Procijenjeni utjecaj potpune revizije iznosio bi 89 milijuna EUR u pogledu proizvodne vrijednosti. U najgorem slučaju neke bi igračke zaista bile zabranjene. Ta bi potencijalna zabrana mogla dovesti do daljnjeg smanjenja proizvodnje pa čak i do potpunog prestanka proizvodnje tih igračaka u EU-u. U najgorem bi slučaju to značilo gubitak od 217 milijuna EUR.
               
            
            
               Troškovi za društvo (učinak na zaposlenost): procjenjuje se da bi zbog potpune revizije bila izgubljena 662 radna mjesta, odnosno 8,5 milijuna EUR. U najgorem slučaju – u slučaju stvarne zabrane nekih igračaka – izgubilo bi se 2 112 radnih mjesta, odnosno 27,5 milijuna EUR. 
            
            
               •Primjerenost propisa i pojednostavnjivanje
            
            
               
                  Iz prijedloga nisu izuzeta mikropoduzeća jer su rizici za zdravlje djece od izloženosti izrazito toksičnom olovu u igračkama jednaki bez obzira na veličinu poduzeća koje proizvodi igračke.
               
               
                  Prijedlog ne sadržava posebne odredbe o smanjivanju troškova usklađivanja MSP-ova i drugih dionika jer takve odredbe nisu sadržane ni u Direktivi 2009/48/EZ, koja se mijenja ovim prijedlogom.
               
            
         
         
            
               
                  Rizici koji se ovim prijedlogom nastoje ukloniti, tj. rizici za zdravlje djece od izloženosti izrazito toksičnom olovu u igračkama nastaju samo u fizičkom svijetu kroz izloženost fizičkim igračkama. Stoga digitalni pregled te pitanje je li prijedlog spreman za internet i primjeren fizičkom i digitalnom okruženju nisu važni.
               
            
            
               4.UTJECAJ NA PRORAČUN
            
            
               
                  Ovaj prijedlog nema utjecaja na proračun.
               
            
            
               5.OSTALI DIJELOVI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Direktivu 2009/48/EZ prenijele su u svoje zakonodavstvo sve države članice, a samo je Njemačkoj dopušteno privremeno zadržati svoju nacionalnu graničnu vrijednost za olovo (vidjeti navedeno). Tri trenutačne migracijske granične vrijednosti za olovo navedene su u jednom retku tablice koja se nalazi u točki 13. dijela III. Priloga II. Izmjena migracijskih graničnih vrijednosti podrazumijeva zamjenu trenutačne tri migracijske granične vrijednosti u tablici trima novim migracijskim graničnim vrijednostima. Prijenosom u zakonodavstvo država članica podrazumijevalo bi se isto. U skladu s time nije potrebno donositi provedbeni plan.
               
               
                  Za ovaj prijedlog nisu predviđeni posebni alati za praćenje i ocjenjivanje. U skladu s Direktivom 2009/48/EZ države članice moraju Komisiji dostaviti izvješće o primjeni Direktive i njezinih izmjena. Takvo je izvješće trebalo biti dostavljeno do srpnja 2014., a potom svakih pet godina. To izvješće mora sadržavati ocjenjivanje stanja u pogledu sigurnosti igračaka i učinkovitosti Direktive, kao i prezentaciju aktivnosti nadzora nad tržištem koje provodi svaka država članica.
               
            
            
               •Dokumenti s obrazloženjima (za direktive)
            
            
               
                  Slična prošla izmjena (Direktiva Komisije 2012/7/EU) nije prouzročila nikakve provedbene probleme, a nisu ih prouzročile ni druge izmjene (direktive Komisije 2014/79/EU, 2014/81/EU, 2014/84/EU, (EU) 2015/2115, (EU) 2015/2116 i (EU) 2015/2117). Stoga je riječ o rutinskom postupku te se čini da dokumenti s objašnjenjima o prenošenju nisu potrebni.
               
            
            
               •Detaljno obrazloženje posebnih odredbi prijedloga
            
            
               
                  Člankom 1. prijedloga trenutačne se migracijske granične vrijednosti za olovo iz točke 13. dijela III. Priloga II. Direktivi 2009/48/EZ zamjenjuju novim migracijskim graničnim vrijednostima: 2,0 mg/kg u suhom materijalu za igračke, 0,5 mg/kg u tekućem materijalu za igračke i 23 mg/kg u materijalu ostruganom s površine igračke.
               
               
                  Člankom 2. prijedloga utvrđuju se obveze država članica da prenesu izmijenjene migracijske granične vrijednosti u svoje zakonodavstvo najkasnije 18 mjeseci od dana objave u Službenom listu Europske unije, da ih primjenjuju od tog datuma i da o tim mjerama za prenošenje obavijeste Komisiju.
               
            
            
               2016/0267 (NLE)
            
            
               Prijedlog
            
            
               DIREKTIVE VIJEĆA
            
            
               o izmjeni Priloga II. Direktivi 2009/48/EZ Europskog parlamenta i Vijeća o sigurnosti igračaka u pogledu olova radi prilagodbe tehničkom napretku
            
            
               (Tekst značajan za EGP)
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2009/48/EZ Europskog parlamenta i Vijeća od 18. lipnja 2009. o sigurnosti igračaka
                  2
               , a posebno njezin članak 46. stavak 1. točku (b),
            
         
         
            
               uzimajući u obzir prijedlog Europske komisije,
            
            
               budući da:
            
            
               (1)U Direktivi 2009/48/EZ utvrđuju se migracijske granične vrijednosti za igračke ili sastavne dijelove igračaka, za niz elemenata, uključujući olovo, u suhom i tekućem materijalu te u materijalu ostruganom s površine igračke. Granične vrijednosti za olovo iznose 13,5 mg/kg, 3,4 mg/kg, odnosno 160 mg/kg u tim materijalima za igračke.
            
            
               (2)Te su granične vrijednosti utemeljene na preporukama nizozemskog Nacionalnog instituta za javno zdravstvo i okoliš (RIVM) iz izvješća iz 2008.
                  3
                Preporuke RIVM-a temelje se na pretpostavci da izloženost djece olovu ne smije prelaziti određenu razinu koja se naziva „prihvatljivi dnevni unos”. U tom izvješću prihvatljivi dnevni unos iznosi 3,6 mikrograma po kilogramu tjelesne mase dnevno, a utvrđen je kao toksikološka referentna vrijednost za olovo.
            
            
               (3)Budući da su djeca izložena olovu i iz drugih izvora osim igračaka, samo bi se određeni postotak toksikološke referentne vrijednosti trebao dodijeliti igračkama. Znanstveni odbor za toksičnost, ekotoksičnost i okoliš (CSTEE) preporučio je da se za igračke odredi granica od 10 % od najvećeg prihvatljivog unosa olova
                  4
               . Znanstveni odbor za rizike za zdravlje i okoliš (SCHER) složio se s pristupom da unos olova iz igračaka ne bi trebao prelaziti 10 % toksikološke referentne vrijednosti
                  5
               . Nadalje, budući da se olovo smatra osobito toksičnim, njegove granične vrijednosti u Direktivi 2009/48/EZ određene su na polovinu one razine koja se, prema mjerilima nadležnog znanstvenog odbora, smatra sigurnom kako bi se osiguralo prisustvo samo onih tragova olova koji su u skladu s dobrom proizvodnom praksom. Granične vrijednosti za olovo stoga su u toj Direktivi određene na 5 % prihvatljivog dnevnog unosa, definiranog kao migracija olova iz igračaka.
            
            
               (4)Europska agencija za sigurnost hrane (EFSA) zaključila je da za olovo, kao toksični metal, ne postoji prag ispod kojeg izloženost olovu ne bi imala kritične učinke na zdravlje. Čak i izloženost niskoj razini olova može uzrokovati neurotoksičnost, to jest oštećenje živčanog sustava i mozga, osobito poteškoće u učenju. Stoga, prema novim znanstvenim saznanjima koje je objavila EFSA, prihvatljivi dnevni unos više ne bi trebalo upotrebljavati kao toksikološku referentnu vrijednost
                  6
               .
            
            
               (5)Prema EFSA-i, nova toksikološka referentna vrijednost koja se treba primjenjivati za utvrđivanje graničnih vrijednosti za olovo je BDML01 (granična referentna doza) povezana s učincima na neurorazvoj. BDML01 je donja granica pouzdanosti (95. percentil) referentne doze od 1 % dodatnog rizika od intelektualnih poteškoća u djece koja se mjeri vrijednošću kvocijenta inteligencije na punoj ljestvici, tj. smanjenje kvocijenta inteligencije za 1 bod na toj ljestvici
                  7
               . BMDL01 jednak je unosu olova od 0,5 mikrograma po kilogramu tjelesne mase dnevno.
            
            
               (6)Odbor za procjenu rizika (RAC) osnovan u okviru Europske agencije za kemikalije (ECHA) složio se s EFSA-om da je BDML01 najviša prihvatljiva razina izloženosti za olovo
                  8
               . Budući da je trenutačna prosječna razina olova u krvi europske djece do četiri puta viša od najviše prihvatljive razine izloženosti i s obzirom na to da se ne može utvrditi prag u odnosu na učinke na neurorazvoj, potrebno je izbjegavati svako dodatno izlaganje koliko god je to moguće
                  9
               .
            
            
               (7)Uzmu li se u obzir najnovije znanstvene spoznaje u metodologiji navedenoj u izvješću RIVM-a iz 2008. za izračun sigurnih graničnih vrijednosti za elemente u igračkama i pristup iz Direktive 2009/48/EZ upravljanju rizicima od posebno toksičnih elemenata kao što je olovo, potrebno je revidirati granične vrijednosti za olovo u igračkama utvrđene u Direktivi 2009/48/EZ te ih odrediti na 5 % iznosa BDML01 radi zaštite zdravlja djece.
            
            
               (8)U ispravku izvješća RIVM-a iz 2008.
                  10
                objavljenom 2015. navedeno je da bi količine suhog i tekućeg materijala za igračke za koje se smatra da djeca unesu u organizam, a na kojima se temelje preporuke izvješća RIVM-a iz 2008. za granične vrijednosti, umjesto u dnevnim količinama, trebale biti izražene u tjednim količinama. Znanstveni odbor za rizike za zdravlje i okoliš naknadno je potvrdio da su izvorno preporučene količine primjerene i da se trebaju i dalje izražavati u dnevnim, a ne u tjednim količinama
                  11
               , time potvrđujući da je metodologija za izračun sigurnih graničnih vrijednosti za elemente u igračkama upotrebljena u izvješću RIVM-a iz 2008. ispravna. Stoga bi se metodologija upotrebljena u izvješću RIVM-a iz 2008. trebala i dalje primjenjivati u svrhu utvrđivanja revidiranih graničnih vrijednosti za olovo u igračkama.
            
            
               (9)Direktivu 2009/48/EZ trebalo bi stoga na odgovarajući način izmijeniti.
            
            
               (10)Odbor osnovan člankom 47. Direktive 2009/48/EZ nije dostavio mišljenje o mjerama predviđenima ovom Direktivom te je Komisija stoga Vijeću podnijela prijedlog koji se odnosi na te mjere i proslijedila ga Europskom parlamentu,
            
            
               DONIJELO JE OVU DIREKTIVU:
            
            
               Članak 1.
            
            
               U tablici iz točke 13. dijela III. Priloga II. Direktivi 2009/48/EZ unos za olovo zamjenjuje se sljedećim:
            
            
                     
                        Element 
                     
                  
                  
                     
                        mg/kg
                     
                     
                        u suhom, lomljivom, praškastom ili savitljivom materijalu za igračke
                     
                  
                  
                     
                        mg/kg
                     
                     
                        u tekućem ili ljepljivom materijalu za igračke 
                     
                  
                  
                     
                        mg/kg
                     
                     
                        u materijalu ostruganom s površine igračke 
                     
                  
               
                     
                        „Olovo
                     
                  
                  
                     
                        2,0
                     
                  
                  
                     
                        0,5
                     
                  
                  
                     
                        23”
                     
                  
               
               Članak 2.
            
            
               1.Države članice donose i objavljuju zakone i druge propise potrebne za usklađivanje s ovom Direktivom najkasnije do [...(unijeti datum 18 mjeseci od dana objave u SL-u)]. One Komisiji odmah dostavljaju tekst tih odredaba.
            
            
               One primjenjuju te odredbe od [unijeti datum iz prethodnog podstavka].
            
            
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.
            
         
         
            
               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
            
            
               Članak 3.
            
            
               Ova Direktiva stupa na snagu dvadesetog dana od dana objave u Službenom listu Europske unije.
            
            
               Članak 4.
            
            
               Ova je Direktiva upućena državama članicama.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Riječ je o umjetničkim i ručno rađenim igračkama koje u prosjeku čine oko 6,5 % prodaje igračaka u EU-u. Vidjeti: Ecorys, „Provjera konkurentnosti industrije povezane s igračkama – Utjecaj novih migracijskih graničnih vrijednosti za olovo na konkurentnost europskih proizvođača”. Studija za GU za poduzetništvo i industriju u okviru procjene učinka, 2012., str. 69.
               
               
                  
                     (2)
                  SL L 170, 30.6.2009., str. 1.
               
               
                  
                     (3)
                  „Kemikalije u igračkama. Načelna metodologija za ocjenu kemijske sigurnosti igračaka s naglaskom na elementima.”, J.G.M. Van Engelen i dr. (2008.), izvješće RIVM-a 320003001/2008. 
                  
                     http://www.rivm.nl/bibliotheek/rapporten/320003001.pdf
                  
                   
               
               
                  
                     (4)
                  Znanstveni odbor za toksičnost, ekotoksičnost i okoliš (CSTEE), Mišljenje o „Procjeni biološke raspoloživosti određenih elemenata u igračkama”, doneseno 22. lipnja 2004., str. 3.
               
               
                  
                     (5)
                  Znanstveni odbor za rizike za zdravlje i okoliš (SCHER), Mišljenje o „Procjeni graničnih vrijednosti migracije za kemijske elemente u igračkama”, doneseno 1. srpnja 2010., str. 5.
               
               
                  
                     (6)
                  Odbor CONTAM EFSA-e (2013.), Znanstveno mišljenje o olovu u hrani, str. 5. Primijenjeno u: SCHER (2011.), Mišljenje o preporučenoj razini olova u vodi za piće, doneseno 11. siječnja 2011.
               
               
                  
                     (7)
                  Odbor CONTAM EFSA-e (2013.), Znanstveno mišljenje o olovu u hrani, str. 5. i str. 98.
               
               
                  
                     (8)
                  ECHA (RAC) (2013.), Mišljenje o dosjeu iz Priloga XV. o prijedlogu ograničenja za olovo i njegove spojeve u predmetima široke potrošnje, doneseno 10. prosinca 2013., ECHA/RAC/RES-O-0000003487-67-04/F, str. 5.
               
               
                  
                     (9)
                  Isto.
               
               
                  
                     (10)
                  
                  
                     http://www.rivm.nl/bibliotheek/rapporten/320003001.pdf
                  
                   
               
               
                  
                     (11)
                  Znanstveni odbor za rizike za zdravlje i okoliš (SCHER), Konačno mišljenje o „Procjeni količine materijala za igračke koji djeca unesu u organizam” doneseno 8. travnja 2016. 
                  
                     http://ec.europa.eu/health/scientific_committees/environmental_risks/docs/scher_o_170.pdf